Diari Oficial de la Generalitat Valenciana


Sumari del DOGV 5768, del 22-05-2008 (2008/6405)

ORDE de 12 de març de 2008, de la Conselleria d'Educació, per la qual es convoca un concurs d'ajudes a projectes de formació del professorat en centres docents privats concertats i de titularitat municipal de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5768

Data del DOGV
:   22-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/6405


Data del document
:   12-03-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * personal docent
    * ensenyament privat
    * ajuda pública
    * suport econòmic
    * formació del professorat

ORDE de 12 de març de 2008, de la Conselleria d'Educació, per la qual es convoca un concurs d'ajudes a projectes de formació del professorat en centres docents privats concertats i de titularitat municipal de la Comunitat Valenciana. [2008/6405]
La Llei Orgànica 2/2006, de 3 de maig, d'Educació en l'article 102, disposa que la formació permanent constitueix un dret i una obligació de tot el professorat i una responsabilitat de les administracions educatives i dels centres.
La formació del professorat té com a objectiu prioritari la millora de la funció docent, tant pel que fa a l'actuació en l'aula com quant a la gestió i la coordinació pedagògica dels cicles, departaments o seminaris. Això suposa la consideració del centre docent com a primer nucli de la formació permanent del professorat, capaç de donar resposta a les necessitats sorgides de l'anàlisi de la pràctica docent. És necessari, per tant, millorar el treball de l'equip de centre, perseguint una major cohesió i coherència del conjunt.
En este sentit, un dels objectius fonamentals de la conselleria d'Educació, és promoure i estimular actuacions de formació que executen equips de professors d'un o més centres, amb l'aval dels consells escolars respectius, per a la qual cosa s'han de facilitar els recursos necessaris als claustres que, compartint les necessitats de formació i arribant a un consens en un projecte comú, generen dinàmiques de treball que repercutisquen en la millora del funcionament de la institució escolar.
La formació en centres és una modalitat de formació que considera el centre educatiu com el nucli formatiu bàsic i es dirigix al professorat del centre com a equip de treball compromés en una tasca comuna.
La formació en centres es considera com un temps per a la reflexió crítica i compartida de la pràctica docent en el context i circumstàncies en què es produïxen i per part dels seus protagonistes, per a reconstruir i millorar els marcs teòrics i les pràctiques educatives, contribuint així a la millora d'una cultura col·laborativa en els centres escolars.
La formació en centres es considera un procés de canvi continuat que potencia la professionalitat, integrant en la pràctica, formació, cultura organitzativa i innovació. El rendiment col·lectiu es basa, en última instància, en l'actuació i reflexió conjunta.
El treball en equip del professorat és necessari per a l'elaboració i revisió del projecte educatiu de centre, els projectes curriculars d'etapa i per al desplegament dels diferents nivells de concreció curricular, així com per a l'anàlisi de la pràctica docent, el foment del treball en equip i qualsevol projecte pedagògic que es considere innovador.
Per això, fent ús de les atribucions que em conferix l'article 28.e) de la Llei 5/1983, de 30 de desembre, del Consell,
ORDENE
Primer. Convocatòria
Es convoca un concurs d'ajudes a projectes de formació del professorat en centres docents privats concertats i de titularitat municipal d'educació infantil, educació bàsica, educació secundària, ensenyaments de règim especial i educació de persones adultes de la Comunitat Valenciana.
Per mitjà d'este concurs els centres podran obtindre ajuda econòmica o recolzament prioritari del Centre de Formació, Innovació i Recursos Educatius (CEFIRE).
Aprovar les bases, el model d'instància i la resta d'actes per què es regirà esta convocatòria, que s'inclouen com a annexos I, II, III, IV, V i VI de la present orde.
La concessió d'estes ajudes no requerix notificació a la Comissió Europea (CE) segons disposa l'art.7.4, en relació amb articles 1.2 i 3.4, del Decret 147/2007, de 7 de setembre, del Consell, pel qual es regula el procediment de notificació i comunicació a la CE dels projectes de la Generalitat dirigits a establir, concedir o modificar ajudes públiques.
Segon. Finançament
El finançament destinat als centres privats concertats i a aquells de titularitat municipal, serà a càrrec del capítol IV, codi línia T1396000 del programa 82.72.34.654.45, per una quantitat màxima de 31.564 euros, de l'exercici de 2008.
DISPOSICIONS FINALS
Primera
Es delega en el director general de Personal la resolució de la convocatòria objecte de la present orde.
Segona
Esta orde produirà efectes des del dia de la publicació al Diari Oficial de la Comunitat Valenciana.
Contra el present acte que posa fi a la via administrativa, els centres docents privats concertats, de conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, podran interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
El recurs de reposició haurà d'interposar-se davant del conseller d'Educació, en el termini d'un mes des de l'endemà de la publicació.
El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
Els centres docents de titularitat municipal només podran interposar recurs contenciós administratiu, no obstant això, quan una administració interpose recurs contenciós administratiu contra una altra, podrà requerir prèviament que derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada, de conformitat amb l'article 44 de la Llei Reguladora de la Jurisdicció Contenciosa Administrativa.
València, 12 de març de 2008
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Primera. Objecte dels projectes
El projecte de formació del professorat en centres és un instrument per a atendre les necessitats de formació d'un equip o grup de professors que impartix la docència en un centre docent d'educació infantil, educació bàsica, educació secundària, ensenyaments de règim especial i educació de persones adultes de la Comunitat Valenciana, amb l'objectiu de millorar la qualitat de l'ensenyament, tant pel que fa a l'actuació en l'aula com quant a la gestió i coordinació pedagògica del centre docent. Les propostes de formació, presentades per l'equip directiu, es faran explícites en un projecte comú, el qual comptarà amb l'aprovació del claustre de professors.
Segona. Duració
1. Els projectes es realitzaran al llarg del curs escolar 2008-2009, amb un mínim de 30 hores i un màxim de 60 hores.
2. Si les característiques del projecte exigixen una duració major s'indicaran les etapes i els resultats a obtindre en cada curs acadèmic. La sol·licitud d'ajuda per a un projecte de formació no podrà ser prorrogada en cap cas a la següent convocatòria.
Tercera. Participants
Podran participar en este concurs els centres docents privats concertats i de titularitat municipal d'educació infantil, educació bàsica, educació secundària, ensenyaments de règim especial i educació de persones adultes de la Comunitat Valenciana que presenten projectes de formació. Els centres podran concórrer als tipus de projecte següents:
Tipus A: un sol centre. Serà elaborat per l'equip directiu.
Tipus B: més d'un centre del mateix nivell. Projectes de formació de més d'un centre, que tenen característiques comunes: àmbit rural, EPA, educació infantil, educació especial... En estos casos es tindrà en compte que els centres participants tinguen característiques semblants quant a organització i estructura, que les característiques geogràfiques de la zona permeten el treball conjunt i que un nombre excessiu de participants no dificulte la bona realització del projecte. Serà elaborat pels respectius equips directius.
Tipus C: coordinació entre centres de distint nivell. Projecte de formació que suposa una coordinació entre centres de distint règim o nivell educatiu. Serà elaborat pels respectius equips directius.
Quan un centre sol·licite més d'un projecte de formació només podrà obtindre ajuda econòmica d'un projecte per tipus de projecte.
Els projectes que es presenten hauran d'inserir-se en la programació general anual.
En tot cas, tots els centres docents que participen en esta convocatòria, hauran de complir els requisits establits en la normativa que és aplicable, per la qual cosa, a més de les normes referenciades en el text, cal ajustar-se al Decret Legislatiu de 26 de juny de 1991, del Consell de la Generalitat, pel que s'aprova el Text Refós de la Llei d'Hisenda Pública de la Generalitat, en allò que estiga en vigor; la Llei 38/2003, de 17 de novembre, General de Subvencions, ja que d'acord amb l'article 3.3 de l'esmentada llei, els preceptes que constituïsquen legislació bàsica s'apliquen a l'activitat subvencional de les administracions de les comunitats autònomes, així com als organismes públics i les restants entitats de dret públic amb personalitat jurídica pròpia vinculades o dependents d'estes. Així mateix, és aplicable el Reglament General de Subvencions, aprovat pel Reial Decret 887/2006, de 21 de juliol, màximament, tenint en compte que alguns dels seus preceptes tenen el caràcter de normativa bàsica, segons la disposició final primera.
Quarta. Àmbits de treball
1. Els projectes de formació tractaran alguns dels aspectes següents:
a) Formació teòrica i pràctica de grups de professors per a l'elaboració d'un projecte educatiu de centre que contemple la definició de línies educatives quant a:
- Concreció a la realitat del centre de les finalitats i intencionalitats educatives.
- Disseny particular del programa d'educació bilingüe o plurilingüe. Aspectes relacionats amb l'elaboració, aplicació i avaluació dels programes d'educació bilingüe o plurilingüe i dels seus dissenys particulars.
- Criteris bàsics que orienten l'organització del centre, la participació dels diversos estaments de la comunitat escolar i la coordinació amb els servicis educatius de la zona.
- El reglament de règim intern del centre.
b) Formació teòrica i pràctica d'equips docents per a l'elaboració o revisió de projectes curriculars d'etapa i de les programacions incloses en ells, que contemple la definició de línies de treball quant als temes següents:
- Actualització en els coneixements científics i didàctics propis de l'etapa, cicle o grau i de les seues àrees, matèries o mòduls.
- Elaboració del pla d'actuació per a l'atenció a la diversitat de l'alumnat.
- Incorporació de l'educació en valors en els projectes del centre o el tractament dels temes transversals.
- Aplicació del projecte curricular al tercer nivell de concreció: programació de l'aula.
- Avaluació dels aprenentatges i de la pràctica docent.
- Organització i utilització de recursos didàctics del centre.
- Els programes de garantia social com a possibilitat per a la transició a la vida activa.
- Acció interinstitucional tendent a compensar les desigualtats socioculturals en educació.
- Estratègies per abordar la planificació i seguiment de l'acció tutorial.
- Salut laboral i autoprotecció.
- Integració curricular.
- Gestió de la qualitat.
2. No ha de confondre's l'elaboració dels projectes del centre amb la formació necessària perquè siga possible la seua elaboració, que és l'objecte dels projectes de formació en centres regulats en esta orde.
3. Es tracta d'una modalitat de formació que considera el centre educatiu com a nucli formatiu bàsic, per la qual cosa el projecte de formació que es presente ha de fonamentar-se en el treball en seminari o grup. No s'ha de confondre amb altres modalitats formatives com cursos o jornades.
Quinta. Termini
El termini de presentació de les sol·licituds serà d'un mes a partir de l'endemà de la publicació de la present orde al Diari Oficial de la Comunitat Valenciana.
Els terminis que finalitzen en dies inhàbils en l'àmbit de l'administració de la Generalitat o qualsevol altre que reglamentàriament es declare com a tal, s'entendran prorrogats fins al primer dia hàbil següent.
Sexta. Formalització de les sol·licituds i documentació
El director del centre docent o un dels directors (en cas de participar més d'un centre), haurà de presentar, junt amb una fotocòpia del seu DNI o NIF, la documentació següent:
a) Sol·licitud, segons annex II.
b) Certificat del secretari o secretària en què es transcriga literalment l'apartat de l'acta del claustre de professors del centre on conste l'aprovació del projecte i el compromís d'adoptar les mesures escaients per a la seua realització.
c) Certificat del secretari o secretària del centre docent, en què es transcriga literalment l'apartat de l'acta del consell escolar del centre en què conste l'aprovació del projecte i el compromís d'adoptar les mesures necessàries per a la seua realització.
Si el projecte afecta més d'un centre, hauran d'especificar-se les dades anteriors per a cada un dels centres participants. A més, s'indicarà el centre que a efectes econòmics coordinarà el projecte.
d) Pressupost global del projecte, detallat i explicitat, segons s'indica en l'annex IV.
e) Escrit en el que se sol·licite el suport i la certificació del CEFIRE, en cas de no obtindre puntuació suficient o no desitjar ajuda de tipus econòmic.
f) Projecte de treball segons el model de l'annex IV. D'este projecte de treball haurà de presentar-se, també, còpia en suport magnètic, en els processadors de textos dels paquets ofimàtics MS-Office o Open Office.
g) Annex V: imprès de manteniment de tercers.
h) Els sol·licitants, a l'hora de presentar la instància de sol·licitud, hauran de complir els requisits indicats en l'article 13.2 i 13.3 de la Llei general de Subvencions i la seua acreditació es realitzarà per mitjà de testimoni judicial, certificats telemàtics o transmissió de dades o certificació administrativa. Quan no puguen ser expedits per l'autoritat competent, podrà ser substituït per l'imprés de declaració responsable que figura com a annex VI de la present orde.
i) Aquells projectes que per al seu desenrotllament requerixen l'assessorament i col·laboració de persones o institucions, hauran d'adjuntar un escrit, d'estos agents externs, on conste la seua acceptació i la planificació de les seues intervencions. En el cas dels centres de formació, l'acceptació serà amb el vistiplau de la direcció del CEFIRE.
D'acord amb l'article 71 de la Llei de Règim Jurídic de les Administracions Públiques i del Procediment Administratiu Comú, si la sol·licitud no té els requisits que s'indiquen en l'article 70 i els que exigix, si procedix, la legislació específica aplicable, es requerirà l'interessat perquè en un termini de deu dies corregisca la falta o acompanye els documents preceptius. Si no ho fa així, en la resolució es considerarà desistit de la seua petició. Els interessats, en el moment de la presentació de la sol·licitud, podran acollir-se, si correspon, a l'article 23.3. de la Llei General de Subvencions mencionada anteriorment.
Les sol·licituds i documentació complementària podran presentar-se en el Registre General de la conselleria d'Educació i de les direccions territorials d'Educació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; si l'expedient es tramita per correu, es presentarà en sobre obert perquè el funcionari puga posar la data i el segell de correus abans de ser certificat.
Sèptima. Valoració dels projectes
1. L'ordenació i instrucció de l'expedient serà realitzada pel Servici de Formació del Professorat. Per tal de valorar i atendre al·legacions es crea una Comissió presidida pel cap del Servici de Formació del Professorat o persona en qui delegue i constituïda per:
- Els subdirectors territorials d'Educació de les direccions territorials d'Educació un representant, designat pel director territorial.
- Un director d'un col·legi d'Educació Primària i un director d'un institut d'Educació Secundària, designats pel director general de Personal.
- Tres assessors de formació i/o directors de CEFIRE, designats pel director general de Personal.
- Un inspector d'Educació que haja format part d'alguna de les comissions d'avaluació de projectes de formació en centres, designat pel director general de Personal.
- Actuarà com a secretari, amb veu i vot, un funcionari de la Direcció General de Personal, designat pel director general.
2. A les reunions de la Comissió podrà assistir un representant de cada un dels sindicats que formen part de la Mesa Sindical Sectorial d'Educació, amb veu però sense vot.
La Comissió ajustarà la seua actuació a allò que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
3. Per a la valoració dels projectes presentats i a l'efecte d'agilitar el procés de baremació, disposarà la constitució de subcomissions tècniques en els CEFIRE, les quals elaboraran un informe de cada projecte de formació del seu àmbit territorial, en què s'expressarà la viabilitat del projecte, l'adequació dels recursos sol·licitats i aquelles altres qüestions que aconsellen o no la realització del projecte. Tot això es reflectirà en una puntuació atenent els criteris següents.
Octava. Criteris de selecció
a) Adequació del projecte a la modalitat de Formació en Centres i consistència metodològica (màxim 20 punts).
- Anàlisi de la realitat del centre, quant a necessitats de formació: 2 punts.
- Concreció i viabilitat dels objectius finals i parcials en relació a la formació del professorat: 2 punts.
- Continguts, grau de coherència amb el projecte educatiu de centre o aspectes del projecte curricular: 2 punts.
- Adequació de les activitats de formació previstes, temporalització i dinàmica de treball corresponents: 2 punts.
- Participació de l'equip directiu: 2 punts.
- Concreció de la intervenció d'assessories externes i d'altres recursos previstos: 3 punts.
- Definició dels criteris i procés d'avaluació: 2 punts
- Percentatge del professorat participant:
Projectes de tipus A i B (segons base tercera). A partir del 25%: 2 punts. A partir del 50%: 3 punts. A partir del 75%: 4 punts. El 100%: 5 punts.
Projectes de tipus C (segons base tercera): 5 punts.
b) /Relatius al centre (màxim 5 punts).
- El centre no ha participat en les dos últimes convocatòries: 2 punts.
- El centre és la primera vegada que participa en la convocatòria: 3 punts.
- Centres d'immersió lingüística o línia en valencià: 2 punts.
- Per pertànyer a la xarxa de centres de qualitat: 2 punts.
- Per pertànyer a la xarxa de centres d'aula Lliurex: 2 punts.
c) Centres que necessiten formació sobre aspectes del sistema educatiu. Com a conseqüència d'incorporar (màxim 5 punts):
- Models de gestió de la qualitat: 5 punts.
- Integració curricular de les TIC: 5 punts.
- Salut laboral i plans d'autoproteció: 5 punts.
- Programes d'educació bilingüe: 5 punts.
- Una línia en valencià: 5 punts.
d) Projectes de formació per a l'elaboració del pla d'actuació per a l'atenció a la diversitat de l'alumnat, segons l'Orde de 18 de juny de 1999: 5 punts.
La puntuació mínima a partir de la qual s'obtindrà ajuda econòmica serà de 15 punts.
Aquells projectes que, complint els requisits de la convocatòria no arriben a la puntuació suficient per obtindre ajuda, o no la desitgen, tindran del CEFIRE, el suport i la certificació, si procedix. Així constarà en la resolució de la convocatòria.
Novena. Termini de resolució. Publicació de la resolució
La proposta provisional dels projectes seleccionats es farà pública en el tauler d'anuncis de la conselleria d'Educació, de les Direccions Territorials d'Educació i dels Centres de Formació, Innovació i Recursos Educatius (CEFIRE).
Hi haurà un termini de 10 dies hàbils per reclamar davant de la Comissió de valoració dels projectes; la qual resoldrà les reclamacions de la proposta provisional i elevarà la proposta definitiva al director general de Personal, qui resoldrà la convocatòria per delegació del conseller d'Educació.
Tant en la resolució provisional com en la definitiva, seran especificats els projectes amb la quantitat d'ajuda proposada.
La resolució definitiva es publicarà en el Diari Oficial de la Comunitat Valenciana.
El termini màxim per resoldre la present convocatòria és de 6 mesos des de la data d'efectes de la convocatòria.
L'efecte que produiria el silenci administratiu, si transcorreguera el termini màxim sense que s'haja dictat i notificat la resolució corresponent, seria desestimatori de les sol·licituds.
Deu. Suport, coordinació i seguiment.
1. Cada projecte tindrà un coordinador intern que assumirà funcions de coordinació del grup i de dinamització del treball programat, així com de gestió i administració dels recursos assignats i les d'ompliment de tota la documentació administrativa, serà el garant de la participació de cada persona en el projecte i donant fe de la manera en què este es realitza.
Exercirà també funcions de relació amb l'exterior (institucions de formació, administració, etc.), representant l'equip docent participant.
Per això i, en la mesura que siga possible, ha de buscar-se dins de l'organització horària del centre els temps necessaris perquè el coordinador duga a terme les seues funcions.
2. Els CEFIRE, quan s'haja sol·licitat, oferiran prioritàriament suport tècnic, així com assessorament per a l'elaboració i realització dels projectes de formació sense perjuí de la col·laboració que s'establisca amb altres òrgans de l'administració o altres entitats.
La Inspecció d'Educació, d'acord amb el seu pla d'activitats, realitzarà el seguiment dels projectes. Elevarà un informe final abans del 30 de setembre de l'any 2009 a la comissió d'avaluació que segons la base catorze es constituirà a cada CEFIRE.
Onze. Percepció de les ajudes
1.L'import de les ajudes el proposarà la Comissió de valoració de projectes a la vista de l'interès i de la qualitat dels projectes seguint els criteris de selecció. Cada projecte es podrà dotar amb una quantitat inferior a 1.803 euros. L'ajuda es farà efectiva al centre que actue com a coordinador.
Una vegada acceptada l'ajuda expressament a través d'un escrit de la direcció del centre, hauran d'adjuntar també, tal com disposa la base tretze, la documentació pròpia de la justificació econòmica.
Tota la documentació s'enviarà a la Direcció General de Personal en el termini que serà fixat en la resolució definitiva de la present convocatòria i en cap cas no excedirà del dia 1 de desembre de 2008.
El pagament de les ajudes es farà d'acord amb els percentatges i amb les garanties assenyalades en l'article 47 bis. 1-a) i 2 del text refós de la Llei d'Hisenda Pública de la Generalitat (article introduït per la Llei 8/1995, de 29 de desembre, de la Generalitat, de mesures fiscals, administratives i d'organització).
En cas de no ser entregada en el CEFIRE corresponent la memòria final que arreplegue els resultats del projecte, el centre estarà en l'obligació de reintegrar l'import de l'ajuda.
2. Tota alteració de les condicions expressades en la base octava i que són les que es tenen en compte per a la concessió de les ajudes podrà donar lloc a la modificació de la resolució de concessió. Així mateix, seran causes de reintegrament de les quantitats percebudes, les previstes en l'article 47.9 de la Llei d'Hisenda Pública de la Generalitat Valenciana i el que establix l'article 37 de la Llei General de Subvencions.
3. L'obtenció concurrent d'altres ajudes, subvencions, ingressos o recursos pel mateix concepte podrà donar lloc a la modificació de la resolució de concessió.
Dotze. Obligacions dels beneficiaris
L'acceptació de la realització d'un projecte aprovat implica, per part dels centres seleccionats, els compromisos següents:
1. Realitzar el projecte durant el curs 2008-2009.
2. Assignar l'import de l'ajuda rebuda per a despeses generals del projecte de formació.
3. Realitzar les activitats que per al seguiment del projecte establisca la Comissió d'Avaluació.
4. Presentar en el CEFIRE de la seua zona dos exemplars de la memòria final de l'annex IV, original i còpia en suport magnètic, en els processadors de textos dels paquets ofimàtics MS-Office o Open Office abans del 31 de juliol de l'any 2009.
5. Memòria econòmica.
Còpia de les factures que acrediten les despeses generades pel projecte de formació que especifique cada un dels conceptes que s'establixen:
- Docència/assessorament per part d'experts.
- Bibliografia.
- Desplaçaments.
- Material fungible.
6. Relació de professionals i institucions que han impartit o coordinat la formació, amb expressió del títol de la ponència impartida, el nombre d'hores i la data d'impartició.
7. Informe de valoració del Consell Escolar del Centre.
La documentació corresponent als punts 5, 6 i 7 anteriorment referenciats, haurà de remetre's al CEFIRE de la seua zona abans del dia 31 de juliol de 2009.
8. Les obligacions previstes en l'article 14 de la Llei General de Subvencions.
Tretze. Justificació de les despeses
La justificació de la subvenció, s'efectuarà en la forma prevista en l'article 30 de la Llei General de Subvencions, i es realitzarà per mitjà del corresponent compte justificatiu que haurà d'incloure declaració de les activitats realitzades que han sigut finançades amb la subvenció i el seu cost, amb el desglossament de cada una de les despeses produïdes.
De conformitat amb l'article 30.3 de l'esmentada llei, les despeses necessàries per a la realització del projecte, tenint en compte el que preveu la base onze, s'acreditarà per mitjà de factures i la resta de documents originals de valor probatori equivalent amb validesa en el tràfic jurídic mercantil o amb eficàcia administrativa. També podrà efectuar-se per mitjà de factures electròniques, sempre que complisquen els requisits exigits per a la seua acceptació en l'àmbit tributari.
De conformitat amb l'article 30.4 de l'esmentada llei, quan les activitats hagen sigut finançades amb fons propis o altres subvencions o recursos, haurà d'acreditar-se en la justificació l'import, procedència i aplicació de tals fons a les activitats subvencionades.
Per a la justificació del projecte podran presentar-se les despeses següents:
- Docència o assessorament per experts. No per assistència a cursos o jornades.
- Material fungible.
- Bibliografia. Esta s'haurà d'inventariar i dipositar en la biblioteca del centre.
- Desplaçaments només en aquells casos en què el projecte es realitze en centres de distinta localitat o quan siga necessari per a la realització d'alguna activitat. No per assistència a cursos o jornades.
L'ajuda es dedicarà íntegrament al projecte de formació i almenys el 75% s'invertirà en docència o assessorament per experts i bibliografia.
Per a rebre l'ajuda atorgada s'hauran de justificar documentalment davant de la Direcció General de Personal les despeses que, específicament, haja suposat el desenrotllament del projecte. Tota la documentació s'enviarà a la Direcció General de Personal en el termini que serà fixat en la resolució definitiva de la present convocatòria i en cap cas no excedirà del dia 1 de desembre de 2008.
Catorze. Avaluació i certificació
En cada CEFIRE es constituirà una comissió d'avaluació composta per:
- El director del CEFIRE corresponent, que actuarà com a president.
- L'inspector que el director territorial designe de la circumscripció en l'àmbit territorial del CEFIRE.
- El director d'un dels centres que participen en la convocatòria designat per sorteig.
- Dos assessors del CEFIRE, un d'ells actuarà com a secretari.
La comissió es constituirà una vegada que es publique la resolució definitiva i establirà el pla de seguiment per a cada projecte.
La comissió podrà demanar dels centres la informació que considere necessària per a la correcta avaluació del projecte.
Esta comissió, prèvia comprovació que s'han complit les obligacions dels beneficiaris, i comptant amb els informes de seguiment, elaborarà la documentació següent:
- Les actes finals d'avaluació, segons l'annex III, perquè el CEFIRE emeta els certificats corresponents. Als assistents se'ls podrà certificar, quan acrediten com a mínim un 85% d'assistència, segons el total d'hores per la qual es va dissenyar el projecte de formació. El nombre d'hores que se certificaran podrà oscil·lar entre el màxim 60 hores i el mínim 30 hores, segons el parer de la comissió d'avaluació. En els certificats expedits constaran el mateix nombre d'hores de formació per a tots els participants en cada projecte de formació.
- La relació de centres que no han complit amb les bases d'esta orde perquè la Direcció General de Personal prenga les mesures oportunes.
Els CEFIRE arxivaran els originals en la secretaria i enviaran una còpia d'esta documentació a la Direcció General de Personal, abans del 30 d'octubre de l'any 2009.
Quinze. Retirada de la documentació
La documentació presentada pels centres no seleccionats podrà retirar-se de la Direcció General de Personal durant el mes següent a la publicació de la resolució en el Diari Oficial de la Comunitat Valenciana, directament per l'interessat o per una persona degudament autoritzada. Transcorregut este termini es perdrà tot dret sobre la documentació.
Setze. Adaptació de l'horari a les necessitats de formació
Per sol·licitar l'adaptació de l'horari docent a les necessitats de formació, els centres docents privats concertats i de titularitat municipal d'educació infantil, d'educació bàsica, d'educació secundària, d'ensenyaments de règim especial i educació de persones adultes de la Comunitat Valenciana, dependents de la conselleria d'Educació de la Generalitat, hauran d'acollir-se a allò que disposen les instruccions de la Direcció General d'Ordenació i Centres Docents, per al curs escolar 2008-2009.
ANNEX IV
Guió per a l'elaboració del projecte
(segons base 6 de l'orde de convocatòria)
Inclourà els apartats següents:
1. Anàlisi de la realitat del centre.
2. Objectius finals i parcials als quals respon el projecte.
3. Continguts, objectiu de treball i la seua relació amb l'elaboració del Projecte Educatiu i / o els projectes Curriculars d'Etapa.
4. Metodologia de treball. Activitats de formació previstes i modalitats de formació a través de les quals es desenrotllarà el projecte de formació.
5. Temporalització. Període total per al desenrotllament del projecte i la distribució en fases anuals, si cal; temps aproximat assignat a cada modalitat de formació prevista.
6. Paper assignat a cada persona del centre docent en el desenrotllament del projecte.
7. Intervenció d'assessories externes. Documents d'acceptació.
8. Recursos necessaris: didàctics i organitzatius.
9. Necessitats pressupostàries en concepte de:
- Docència o assessorament per experts.
- Adquisició de material bibliogràfic.
- Adquisició de material fungible.
- Desplaçaments (sols en aquells casos en què el projecte es realitze en centres de distinta localitat o quan siga necessari per al desenrotllament d'alguna activitat).
10. Criteris i descripció del procés d'avaluació.
11. Relació del professorat participant.
Memòria final (segons base 12 de l'orde de convocatòria)
Inclourà els apartats següents:
1. Breu justificació del projecte.
2. Objectius: Objectius aconseguits i progressió dels continguts inicials.
- Proposats inicialment.
- Aconseguits a la finalització del projecte.
3. Desplegament del projecte.
En este apartat es farà constar, sintèticament, el treball realitzat en les diferents fases del projecte així com les implicacions organitzatives que ha suposat el seu desplegament, nombre de sessions realitzades, detallant les dates i els assistents. Fases de les activitats i treballs del grup realitzats. Grau de compliment del paper assignat a cada professor participant. Valoració de la intervenció dels assessors externs. Valoració dels recursos utilitzats.
4. Relació de professorat que ha participat en el projecte: acta final d'assistència.
5 Conclusions i suggeriments.
Es reflectiran els èxits del projecte i la seua incidència en el centre docent, la valoració que l'equip de professors fa tant del procés com del producte i les propostes que per al futur es deriven de la realització del projecte, així com les necessitats de formació que l'equip demanda.